Imitasciones de innotzentes

Cando, sende pitzinnos, andaimis
a s'oru 'e idda a calchi cuilalza
e cun-d-una leputza nos faghimis
po sonare, soneddas de frenalza,

unu in mesu s'elva colcaimis
e li faghimis su ballu 'e s'alza1:
a dìllaru e a sonu ballaimis
repitind'iscongiuros de majalza.

Su fint'infirmu, che da s'alza puntu,
oinde2 che ch'esserat moribbundu,
suta sa capa 'e s'elvosu ammuntu,

e nois cun su nostru ballu tundu
nde parimis torrende unu defuntu
dae mesu caminu 'e cuddu mundu.

S’unu 'e Maju 1972

1Su ballu 'e s'alza: il ballo dell’argia. Ballo rituale che si ballava attorno a chi veniva morso dal ragno per neutralizzare l’effetto del veleno.
2Oinde: fingendo grandi lamenti.